b"\n_START_ARTICLE_\nOswestry\n_START_SECTION_\nHist\xc3\xb2ria\n_START_PARAGRAPH_\nEl nom de la localitat ve probablement de l'angl\xc3\xa8s Oswald's Tree (L'Arbre d'Osvald). Osvald va ser un rei cristi\xc3\xa0 de Northumbria i va perdre una batalla contra Penda, el rei pag\xc3\xa0 de M\xc3\xa8rcia. El c\xc3\xa0daver d'Osvald va ser posat en un arbre. Oswestry est\xc3\xa0 prop de la frontera amb Gal\xc2\xb7les, i per aix\xc3\xb2 la vila t\xc3\xa9 un nom en l'idioma gal\xc2\xb7l\xc3\xa8s: Croesoswallt. Croesoswallt ve del gal\xc2\xb7l\xc3\xa8s Croes Oswallt (La Creu d'Osvald) i va ser utilitzat per primer cop l'any 1254._NEWLINE_L'Esgl\xc3\xa9sia de Sant Osvald porta el nom del Rei Osvald, com la vila. Va ser registrat al Llibre Domesday del 1086. El 1599 William Morgan, que va traduir la B\xc3\xadblia a l'idioma gal\xc2\xb7l\xc3\xa8s, en fou el vicari. Actualment, \xc3\xa9s una esgl\xc3\xa9sia de l'Esgl\xc3\xa9sia d'Anglaterra de la di\xc3\xb2cesi de Lichfield._NEWLINE_El Castell de Whittington est\xc3\xa0 prop d'Oswestry. Existeix des del segle IX, per\xc3\xb2 va ser reconstru\xc3\xaft el 1221 per a la fam\xc3\xadlia Fitzwarine per Enric III d'Anglaterra. Bona part del castell va ser destru\xc3\xafda per canons el 1643, durant la Guerra Civil Anglesa._NEWLINE_Hi ha un mercat a Oswestry des del 1190. Des del 1980, Oswestry est\xc3\xa0 agermanada amb Combs-la-Ville, un barri del sud de Par\xc3\xads, i en el seu honor Oswestry t\xc3\xa9 un carrer que es diu Combs-la-Ville Close.\n_START_SECTION_\nClubs esportius\n_START_PARAGRAPH_\nL'Oswestry Town Football Club va ser fundat el 1860, per tant \xc3\xa9s anterior al primer club professional del m\xc3\xb3n, el Notts County (1862). Oswestry Town va guanyar la Copa de Gal\xc2\xb7les el 1884, 1901 i 1907. El 2003 Oswestry s'un\xc3\xad amb el The New Saints Football Club del poble gal\xc2\xb7l\xc3\xa8s de Llansantffraid, i conserva el nom del The New Saints per\xc3\xb2 juga a Oswestry. The New Saints va jugar a la Lliga de Campions a la temporada 2005-06 i va perdre contra el Liverpool Football Club, el guanyador de la temporada passada._NEWLINE_L'Oswestry Cricket Club juga en la tercera divisi\xc3\xb3 de la Lliga de Birmingham."